Ramona Portelli tintervsita lil Xarulù Dan l-aħħar il-grupp Xarulù ħarġu t-tieni single tagħhom akkumpanjata b'vidjow, b'hekk ħsibt li huwa ż-żmien opportun li nintervistahom u nsir naf aktar dwarhom bħala duo. Fil-fatt, Xarulù huwa kompost minn Josef Camilleri u Luke Agius. Josef għandu 32 sena, minn Ħal Qormi u jgħix il-Fgura flimkien mat-tfajla u ġerwa Jack Russel ta' xi erba' xhur. Jaħdem fl-inġinerija u kapaċi jsewwi u jibni l-kitarri. Josef iqis ruħu bħala persuna storbjuża. Iħobb ħafna ċertu dettall. Jifli u japprezza affarijiet żgħar, li ftit li xejn jagħti kashom ħaddieħor, u mhux f'mużika biss. Jogħġbuh il-karozzi antiki, u filgħodu jħobb iqum ftit tard u bil-mod. Però, filgħaxija jibqa' mqajjem sa tard u sa ma jlesti dak li jkollu jlesti. Iħobb il-kafè, li minnu ġeneralment jagħmel pinta kull darba, u ġieli jinfexx fiċ-ċikkulata wkoll. Imbagħad xi drabi jaqbad ma' xi platt favorit u jagħmel xi ġimgħa jsajjar dejjem minnu. Bla mużika ma jgħixx, għax iżżommu san, u xi kultant iġġennu wkoll. Madwarna kollox ritmu u kollox melodija. Min idoqq b'ċertu mħabba jifhem żgur Josef xi jrid jgħid. Min-naħa tiegħu, Luke għandu 24 sena. Joqgħod in-Naxxar u jinsab f'relazzjoni. Gradwat fil-kors National Diploma in Children's Care Learning and Development u jgħallem il-kindergarten fi skola tal-Knisja. Gradwat u jgħallem il-mużika lit-tfal, kif ukoll idoqq ma' band u huwa session musician għal ħafna kantanti magħrufin f'pajjiżna. Jikkunsidra lilu nnifsu bħala l-iktar paċenzjuż, imma mhux dejjem. Tan-nofs minn tliet aħwa u għandu karattru differenti ħafna minn ta' Josef daqskemm huma differenti l-karozzi tagħhom. Iħobb jaħdem ħafna mat-tfal, għax iħoss li huwa importanti li tedukahom bl-aktar mod ħolistiku. Fil-fatt, jintroduċilhom anke l-mużika waqt il-lezzjonijiet. Idoqq il-pjanu u l-kitarra, u l-għaxqa tiegħu jqum filgħodu u jmur jgħum jew jiġri meta jkollu l-ħin. Għal Luke l-mużika hija l-aqwa terapija li l-bniedem jista' jkollu. Meta jdoqq iħossu apprezzat u jista' jesprimi ruħu u, minħabba li jaħdem bla waqfien fuq il-mużika, din saret parti kbira minn ħajtu. Xarulù: iffurmat mil-laqmijiet tagħhom stess Xtaqt inkun naf xi jfisser eżatt l-isem Xarulù, u skoprejt li huwa ffurmat mil-laqmijiet tagħhom it-tnejn. Josef magħruf bħala 'ix-Xagħru' fuq ix-xogħol, peress li meta beda jaħdem hu kien l-uniku wieħed b'xagħar twila, u Luke magħruf bħala l-'Lulù'; għalhekk partijiet mil-laqmijiet tagħhom magħqudin flimkien iffurmaw l-isem tad-duo: Xarulù. "Aħna ltqajna b'kumbinazzjoni meta kkuntattjajt lil Josef fuq tiswija tal-kitarra elettrika tiegħi. Weħilna nitħaddtu fuq diski, kitarri u bosta suġġetti oħra. In-nies iddedikati għall-mużika, meta jaqbdu jitkellmu, bħalna jagħmlu. Iddeċidejna li niltaqgħu għal kafè u qattajna lejl indoqqu l-kitarri u minn hemm bdejna b'Xarulù," spjegawli ż-żewġ membri. Dawwart id-diskors fuq l-stil ta' mużika li jkantaw u jdoqqu. Fil-fatt, l-istil tagħhom huwa varjat. Bħala persuni mhux dejjem iqanqalhom l-istess. "Pereżempju, ġieli jkollok aptit tisma' stil u ġieli ieħor. S'issa kien iktar ibbażat fuq akustiku u ritmiku meta ndoqqu live aħna t-tnejn. Però, ġieli ħriġna gigs b'full band, u anke fl-istudio nħobbu nużaw strumenti varji. Bħalissa mexjin lejn ħsejjes differenti, mhux stil wieħed. Nistgħu ngħidu li ma rridux nintrabtu ma' ħoss partikolari, iżda li nesprimu dak li qed inħossu u dak li l-aktar jaħdem fil-produzzjoni. Xarulù, tista' tgħid, għandu żewġ faċċati: dik enerġetika live u l-oħra mirquma fl-istudio." It-tieni single tagħhom: Smells Like a Relic Fil-31 ta' Marzu ħarġu t-tieni single tagħhom Smells Like a Relic, li hija akkumpanjata b'vidjow. Wara l-ewwel single tagħhom Grand Paris, li kienet akkumpanjata minn vidjow ukoll, din id-diska l-ġdida għandha xeħta differenti f'dak li hu stil u suġġett. Fil-fatt, Smells Like a Relic tibda b'akustika trankwilla u lejn in-nofs tinbidel fi krexxendo għoli orkestrat. "Inizjalment, din id-diska ġiet ispirata minn valve radio antik. Dawn l-affarijiet normalment, meta jinxtegħlu, joħolqu ċertu riħa u jqanqlu ċertu memorji wkoll. Imbagħad meta tqis li dan ir-radju kien magħmul il-Ġermanja fis-snin ħamsin, tibda thewden fuq kif ir-radju għaqqad ħafna ġenerazzjonijiet flimkien fi żmien u f'pajjiżi differenti u għen itaffi mumenti diffiċli," sostna Josef. Ilkoll konxji li Malta hija gżira ċkejkna fil-Mediterran. Nafu wkoll li hawn ħafna talenti, b'ħafna bands dejjem ifaqqsu, għalhekk kienet xi ħaġa naturali li nistaqsihom dwar kif iħarsu lejn il-kompetizzjoni li jkollhom. "Fil-verità, kieku tagħti l-istess idea lil nies differenti u titlaqhom jaħdmu fuqha, ħadd minnhom mhu se jiġi lura bi prodott identiku. Li trid tifhem hu li jekk il-mużika hi personali u ġejja minn post fil-ġewwieni tiegħek, ħadd mhu se jagħmel mużika eżatt bħal tiegħek. Il-bniedem dejjem jaħdem għall-aqwa prodott u jinsisti biex ikun l-aħjar possibbli u li jqanqal lilu l-ewwel. Wara dak imbagħad tispera li n-nies tikkondividi l-emozzjonijiet miegħek fl-arti tiegħek. Aktar minn kompetizzjoni, aħna aktar narawha bħala avventura mużikali, nieħdu gost b'li qed nagħmlu u anke niżvillupaw relazzjonijiet ma' baned oħra," fissruli t-tnejn li huma. Qlibt id-diskors bie nitkellem dwar il-vidjows li abbinaw mas-singles tagħhom. Ridt nara jekk vidjow ma' kanzunetta hux prijorità, u x'importanza għandu. "Vidjow mużikali huwa l-pakkett komplut li l-mużika qed toħroġ bih illum il-ġurnata. Għalkemm mhux il-prijorità, bih tista' tesprimi iktar il-kontenut tad-diska u twassal messaġġ li ġieli jkun ħarira differenti mil-lirika. Vidjow rari jkun traduzzjoni tal-kliem dirett mid-diska. F'Xarulù s'issa dejjem ħdimna bi ftit nies bħala crew. Bil-mod nixtiequ li nikbru f'dan il-lat ukoll, meta jkunu jippermettu l-ispejjeż. Il-prodott juri u kburin ħafna bix-xogħol. Toqogħdux fuq kliemna; morru isimgħu u araw il-vidjow u, jekk jogħġobkom, mexxu l-kelma," saħqu miegħi b'wiċċhom minn quddiem. Għalkemm s'issa għad ma kellhomx esperjenza li jdoqqu barra minn xtutna, f'dawn l-aħħar sentejn Xarulù daqqew f'bosta kunċerti u mxew biex anke ħadu sehem f'Rockestra, daqqew fil-festivals tan-nar, oħrajn tal-inbid u dawk tal-birra. Żiedu jgħidu li bħalissa t-tir tagħhom huwa li jkomplu jaħdmu fuq it-tiri li għandhom għal din is-sena u li jiktbu aktar materjal oriġinali. Hemm materjal li jrid jiġi finalizzat u hemm diski li huma ppjanati joħorġu aktar tard matul is-sena. Jixtiequ li f'xi żmien is-sena d-dieħla jaħdmu fuq Ep. L-idea ġenerali hija li x-xogħol kollu jkun ta' livell għoli u mhux dejjem l-istess. Jemmnu li hekk jistgħu jimirħu aktar. Magħhom iddiskutejt ukoll jekk jaħsbux li f'Malta hawn opportunitajiet għal bands bħal tagħhom. "L-opportunitajiet huma żgħar, però s-sitwazzjoni qed tinbidel ftit ftit. Illum hawn baned Maltin mingħajr label u li huma self-funded u mingħajr managers li mill-internet qed jirbħu niċeċ żgħar ta' swieq barranin. Madankollu, trid tkun realistiku fil-ħajja. Huma ftit in-nies li veru għamlu suċċessi barra min xtutna fuq skala kbira. F'moħħok mill-ewwel jiġi Joseph Calleja li jdur kontinwament id-dinja b'esibizzjonijiet quddiem eluf ta' nies kważi kuljum. Irridu ngħidu li hawn nies ta' ċertu importanza u prominenza f'Malta li għandhom idea ċara, iżda xorta għadna ma ħloqniex toroq u mezzi biżżejjed biex l-artist Malti jinqata' b'karriera soda barra minn xtutna. Minkejja dawn il-limitazzjonijiet, wieħed għandu jieħu din il-professjoni bħala passjoni u sodisfazzjon personali. Meta nħarsu lura, napprezzaw kemm aħna xxurtjati li nistgħu, bħala artisti, nesprimu ruħna, nieħdu gost u fl-istess ħin ikun hemm min jemmen tant fl-arti tiegħek li jkun lest li jħallas biex jgħinna u jarana ndoqqu." Fl-aħħar nett, Xarulù xtaqu jgħaddu messaġġ lill-qarrejja tal-KullĦadd. "Inħeġġu lill-qarrejja biex ikomplu jsegwu l-mużika tagħna, kif ukoll jibqgħu aġġornati billi jħallulna like fuq il-paġna tagħna ta' Facebook – Xarulù Acoustic Duo. Ngħidulkom: sibuna fuq Youtube u mexxu l-kelma mal-ħbieb u l-għeżież tagħkom. Fl-aħħar nett, jekk tarawna xi mkien, ejjew kellmuna; nieħdu gost!"